બપોરના સ્વાદિષ્ટ ભોજન બાદ ભદ્રાબહેન વડગામાના સંચાલન હેઠળ બીજી બેઠક શરુ થઈ. ઈન્ટરનેટ જગતમાં પ્રતિષ્ઠિત સ્થાન પામી ચુકેલ ગુજરાતી લેક્સિકોનમાં મહત્વની કામગીરી બજાવતા અશોકભાઈ કરણિયાએ સૌ પ્રથમ સ્વ. રતિભાઈ ચંંદરિયાના જીવનની તવારીખ, ગુજરાતી લેક્સિકોનના ઉદ્દભવ માટેની પૃષ્ઠભૂમિ, તેને ડિજિટલ જગતમાં પ્રસ્થાપન કરવામાં નડેલી મુશ્કેલીઓ અને મળેલ સફળતાની વિગતે માહિતી આપી. દસ વર્ષ સુધી ડિજીટલ ગુજરાતીના ભીષ્મપિતામહ ગણાય તેવા સ્વ. રતિલાલ ચંદરિયાની નિશ્રામાં રહીને અશોકભાઈએ સાર્થ જોડણી કોશ અને ભગવત્ ગોમંડળના ડિજિટલાઈઝેશનું ભગીરથ કામ પાર પાડ્યું. અશોકભાઈએ કહ્યું કે ગુજરાતી એ વિશ્વની 30 મુખ્ય ભાષાઓમાંની એક છે, લગભગ પાંચ મિલિયન લોકો બોલે છે તેથી તેને આધુનિક સંસાધનો દ્વારા સાચવશું તો દેશમાં અને વિદેશમાં પણ વધુ ફેલાશે. ગુજરાતીઓ મૂળે ઉદ્યોગપ્રિય, સાહસિક અને બુદ્ધિવાન ખરા એટલે જુદા જુદા ક્ષેત્રોમાં નામના કાઢનાર પ્રજાની ભાષા સમજવી અન્ય માટે પણ જરૂરી છે, કેમ કે ભાષા સંસ્કૃિત, સમાજ અને રાજકારણ વગેરેની સમજણને અસર કરે છે. ઈ.સ. 1960થી ટેકનોલોજીમાં ભાષાકીય ક્ષેત્રે ઉત્ક્રાંતિ થઇ રહી છે. પહેલાં ઘણી લિપિઓ વપરાતી, ત્યારે એક લખાણ બધા માટે વાંચવાનું સુલભ નહોતું જે યુનિકોડ આવવાથી સરળ બન્યું. 1990માં ગુજરાતી ઈન્ટરનેટને પડદે આવ્યું ત્યાર પછી તો વેબ સાઈટ, બ્લોગ્સ, સમાચાર પત્રો, સામયિકો, પુસ્તકો અને જીવનપોષક સાહિત્ય ઉપલબ્ધ થવા લાગ્યું. એ બધાનો યશ રતિભાઈ ચંદરિયા અને મધુ રાયને જાય છે. કોઇપણ નવી ટેકનોલોજીને લોકભોગ્ય બનાવવા ચાર પરિબળો જરૂરી હોય છે; એકેડેમીશિયા, ઇન્ફોર્મેશન ટેકનોલોજી ભણાવતી યુનિવર્સિટી, સરકારી માળખાની સાનુકૂળ મદદ અને કોમર્શિયલ એસોસિયેશન. રતિભાઈ પોતે આ ચારેય સંસ્થાનું કામ કરતા. પા સદી જેટલાં લાંબાં વર્ષો સુધી ઈન્ટરનેટ પર શબ્દકોશ, સાર્થ જોડણીકોશ, થિસોરસ અને ભગવદ્દ ગોમંડળને લોકોને ચરણે ધરવા રતિભાઈ થાક્યા હાર્યા વિના પ્રયત્નશીલ રહ્યા. એક ઉદ્યોગવીર, દાનેશ્વરી અને અતિ નમ્ર એવા કર્મશીલ ચંદરિયાની ઈન્ટરનેટ જગતમાં ગુજરાતી ભાષાને એક આગવા સ્થાને બેસાડવાની દેણગી, એ સમગ્ર ગુજરાતી સમાજ માટે એક અમૂલ્ય વારસો બની રહેશે.